Γνώμη του Συμβουλίου

της 12ης Φεβρουαρίου 2001

σχετικά με το επικαιροποιημένο πρόγραμμα σταθερότητας της Αυστρίας, 2000-2004

(2001/C 77/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό ΕΚ αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής,

μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 12 Φεβρουαρίου 2001, το Συμβούλιο εξέτασε το επικαιροποιημένο πρόγραμμα σταθερότητας της Αυστρίας, το οποίο καλύπτει την περίοδο 2000-2004.

Το επικαιροποιημένο πρόγραμμα προβλέπει ότι το δημοσιονομικό έλλειμμα του ευρύτερου δημόσιου τομέα θα μειωθεί από 1,4 % του ΑΕΠ το 2000 σε ισοσκελισμένη δημοσιονομική κατάσταση το 2002 και τα επόμενα έτη. Το ακαθάριστο δημόσιο χρέος από 61,1 % του ΑΕΠ αναμένεται να μειωθεί κάτω από την τιμή αναφοράς του 60 % το 2002 και να μειωθεί περαιτέρω σε 55,3 % το 2004. Το Συμβούλιο σημειώνει με ικανοποίηση ότι, σύμφωνα με τη σύστασή του σχετικά με το προηγούμενο επικαιροποιημένο πρόγραμμα(2), οι στόχοι του παρόντος προγράμματος προβλέπουν ταχύτερη μείωση του δημοσιονομικού ελλείμματος. Επιπλέον, το Συμβούλιο εκτιμά το γεγονός ότι οι δημοσιονομικοί στόχοι προβλέπεται να επιτευχθούν χωρίς τη λήψη των περιστασιακών μέτρων που περιλαμβάνονταν στο προηγούμενο επικαιροποιημένο πρόγραμμα.

Το Συμβούλιο σημειώνει ότι, παρά το γεγονός ότι ο ρυθμός ανάπτυξης υπερέβη τις προβλέψεις, οι εκτιμήσεις του παρόντος επικαιροποιημένου προγράμματος όσον αφορά το έλλειμμα για το 2000 δεν είναι χαμηλότερες από αυτές του προηγούμενου προγράμματος, αφού αφαιρεθούν τα έσοδα του παγκόσμιου συστήματος κινητών τηλεπικοινωνιών (UMTS) τα οποία αρχικά δεν είχαν αναγραφεί στον προϋπολογισμό. Το Συμβούλιο ανέφερε στη γνώμη του σχετικά με το προηγούμενο επικαιροποιημένο πρόγραμμα και στις συστάσεις των γενικών προσανατολισμών των οικονομικών πολιτικών (ΓΠΟΠ) του Ιουνίου 2000 ότι, σε περίπτωση υψηλότερων ρυθμών ανάπτυξης, θα πρέπει να επιτευχθεί καλύτερο αποτέλεσμα όσον αφορά το έλλειμμα. Τα υπάρχοντα στοιχεία δεν επιτρέπουν τη στιγμή αυτή μια οριστική εκτίμηση της εφαρμογής του προϋπολογισμού το 2000. Εάν, όμως, το αποτέλεσμα όσον αφορά το έλλειμμα του ευρύτερου δημόσιου τομέα δεν είναι χαμηλότερο από τον στόχο του 1,7 % του ΑΕΠ, αυτό σημαίνει ότι η Αυστρία δεν θα έχει συμμορφωθεί πλήρως με την περσινή γνώμη του Συμβουλίου και τις συστάσεις των ΓΠΟΠ.

Οι προβλέψεις του προγράμματος όσον αφορά το έλλειμμα βασίζονται σε ένα μακροοικονομικό σενάριο βάσει του οποίου η αύξηση της παραγωγής αναμένεται να μειωθεί από 3,5 % το 2000 σε 2,3 % το 2003 και να αυξηθεί εκ νέου σε 2,5 % το 2004, με μέσο ετήσιο ρυθμό 2,6 % κατά τη διάρκεια της περιόδου των προβλέψεων.

Το Συμβούλιο θεωρεί ότι η αναμενόμενη ανάπτυξη είναι εφικτή λαμβανομένων υπόψη των καλών συνθηκών προσφοράς και ζήτησης που επικρατούν στην αυστριακή οικονομία.

Η δημοσιονομική κατάσταση στην οποία βασίζονται οι στόχοι όσον αφορά το έλλειμμα εναρμονίζεται με τις απαιτήσεις του Συμφώνου Σταθερότητας και Ανάπτυξης από το 2001 και μετά, δηλαδή παρέχονται στα δημόσια οικονομικά της Αυστρίας αρκετά μεγάλα περιθώρια ασφαλείας ώστε να μπορούν να αντιμετωπίσουν μια φυσιολογική καθοδική φάση του οικονομικού κύκλου χωρίς το έλλειμμα να υπερβεί το όριο της τιμής αναφοράς του 3 % του ΑΕΠ. Το Συμβούλιο παρατηρεί με ικανοποίηση ότι, σύμφωνα με τις συστάσεις του, η τήρηση του Συμφώνου Σταθερότητας και Ανάπτυξης επιτυγχάνεται νωρίτερα, όπως και αρμόζει εάν ληφθούν υπόψη οι παρούσες ευνοϊκές οικονομικές συνθήκες.

Ωστόσο, το Συμβούλιο παρατηρεί ότι κατά τα πρώτα έτη του προγράμματος η μείωση του ελλείμματος βασίζεται ουσιαστικά σε μέτρα που αφορούν τα έσοδα. Ως αποτέλεσμα, οι ήδη υψηλές φορολογικές επιβαρύνσεις στην Αυστρία αυξάνονται περαιτέρω το 2001, με αποτέλεσμα να εξουδετερώνονται τα αποτελέσματα της μεταρρύθμισης του 2000 όσον αφορά το φόρο εισοδήματος. Για τον λόγο αυτό, το Συμβούλιο καλεί την αυστριακή κυβέρνηση να λάβει μέτρα τα οποία θα μειώσουν σημαντικά τις φορολογικές επιβαρύνσεις, ιδίως σε σχέση με την εργασία, διατηρώντας παράλληλα την ίδια πορεία δημοσιονομικής προσαρμογής.

Το Συμβούλιο κρίνει ότι για την επίτευξη ισοσκελισμένου προϋπολογισμού μέχρι το 2002, είναι πρωταρχικής σημασίας να τηρηθεί αυστηρά ο προϋπολογισμός σε όλα τα επίπεδα του δημοσίου. Αυτό είναι βασικής σημασίας εάν ληφθούν υπόψη οι αβεβαιότητες που υπάρχουν σχετικά με τις μειώσεις δαπανών που προβλέπονται για τη δημόσια διοίκηση και τις μεταρρυθμίσεις του συνταξιοδοτικού συστήματος. Επιπλέον, στο επίπεδο των ομοσπονδιακών κρατιδίων, οι μειώσεις των δαπανών που είναι απαραίτητες για να επιτευχθούν τα πλεονάσματα που απαιτούνται από το εθνικό σύμφωνο σταθερότητας παραμένουν σε μεγάλο βαθμό απροσδιόριστες.

Το Συμβούλιο αναγνωρίζει ότι, μέχρι το 2003, η προβλεπόμενη εξυγίανση θα προέλθει τουλάχιστον κατά το ήμισυ από μειώσεις των δαπανών. Αυτό απαιτεί την παγίωση των επιτευγμάτων όσον αφορά τη δημοσιονομική εξυγίανση και τη διατήρηση της δημοσιονομικής πειθαρχίας από το 2003 και μετά. Κάθε πρόσθετη δαπάνη ή περαιτέρω μειώσεις των εσόδων, συμπεριλαμβανομένων αυτών που προβλέπονται στο πρόγραμμα, θα πρέπει να αντισταθμίζονται αυστηρά από μειώσεις των δαπανών. Όσον αφορά τη μεσοπρόθεσμη και βραχυπρόθεσμη πρόκληση που αντιμετωπίζουν τα δημόσια οικονομικά, μεταξύ άλλων λόγω της γήρανσης του πληθυσμού, και την ανάγκη να συμβάλουν τα δημόσια οικονομικά στην προώθηση των επενδύσεων και της ανάπτυξης, το Συμβούλιο θεωρεί ότι πρέπει να συνεχισθεί με σθένος η δημοσιονομική προσαρμογή.

Το Συμβούλιο εκφράζει την ικανοποίησή του για τις συνεχιζόμενες διαρθρωτικές μεταρρυθμίσεις της αυστριακής οικονομίας σύμφωνα με τους ΓΠΟΠ. Η πρόσφατη μεταρρύθμιση όσον αφορά την πρόωρη συνταξιοδότηση θεωρείται ιδιαίτερα θετική. Ωστόσο, το Συμβούλιο ενθαρρύνει την αυστριακή κυβέρνηση να συνεχίσει τις μεταρρυθμιστικές προσπάθειές της προκειμένου να επιτύχει σε μεγαλύτερο βαθμό και να διαφυλάξει τη μεσοπρόθεσμη και μακροπρόθεσμη σταθερότητα των δημόσιων οικονομικών, ιδίως όσον αφορά το σύστημα συνταξιοδότησης και τον τομέα της υγείας. Το Συμβούλιο καλεί τις αρχές να παράσχουν περισσότερα στοιχεία για το θέμα αυτό στην επόμενη επικαιροποίηση του προγράμματος. Το Συμβούλιο ενθαρρύνει επίσης την αυστριακή κυβέρνηση στην προσπάθειά της να προωθήσει αποφασιστικά τις μεταρρυθμίσεις των αγορών προϊόντων και κεφαλαίων, προκειμένου να ενισχύσει τον ανταγωνισμό, να ευνοήσει την παροχή επιχειρηματικών κεφαλαίων και να βελτιώσει τον δυναμισμό και την εταιρική διακυβέρνηση των επιχειρήσεων.

(1) ΕΕ L 209 της 2.8.1997, σ. 1.

(2) ΕΕ C 162 της 10.6.2000, σ. 1.